**Resolució de la Secretaria Autonòmica d'Educació i Formació Professional per la qual s'aproven** **instruccions per a l'aplicació de la mesura cautelar acordada pel Tribunal Superior de Justícia de la Comunitat Valenciana**

De conformitat amb el que s'estableix en l'article 125 de la Llei orgànica 3/2020, de 29 de desembre, els centres educatius elaboraran al principi de cada curs una programació general anual que reculla els aspectes relatius a l'organització i funcionament del centre, inclosos els projectes, el currículum, les normes i tots els plans d'actuació acordats i aprovats.

L’article 127 de la mateixa llei orgànica cita que el consell escolar dels centres públics ha d'aprovar i avaluar la programació general anual del centre, sense perjudici de les competències del claustre del professorat en relació amb la planificació i l’organització docent.

Per part seua, segueix l'article 129, correspon al claustre del professorat formular propostes a l'equip directiu i al consell escolar per a l’elaboració dels projectes del centre i de la programació general anual.

En els centres privats, l'aprovació de la programació general anual correspon al titular del centre, sense perjudici de les competències de l'article 57 de la Llei orgànica 5/1985, reguladora del dret a l'educació, la qual atribueix al consell escolar d'aquests centres la competència d'informar i avaluar la programació general anual que amb periodicitat anual elabora l'equip directiu.

El Decret 252/2019, de 29 de novembre, del Consell, regula l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional. El capítol III del títol II està dedicat als òrgans col·legiats dels centres educatius i, concretament, els articles 28 i 33 estableixen les competències del consell escolar i del claustre del professat, respectivament.

D'altra banda, el seu títol V està dedicat a l'autonomia pedagògica, organitzativa i de gestió dels centres docents i, dins d'aquest títol, el capítol III regula els aspectes fonamentals de la programació general anual.

L'esmentat Decret 252/2019 cita que els instituts d'Educació Secundària elaboraran a principis de cada curs acadèmic una programació general anual i que aquesta estarà constituïda pel conjunt d'actuacions derivades de les decisions adoptades en el projecte educatiu elaborat en el centre i la concreció del currículum. Contindrà tots els aspectes relatius a l'organització i el funcionament del centre, inclosos els projectes, el currículum, les normes i els plans d'actuació acordats i aprovats.

Així, en aplicació del principi d'autonomia pedagògica i organitzativa i dins de l'àmbit d'elaboració de la programació general anual, el claustre del professorat ha de formular una proposta i el consell escolar o, si és el cas, el titular del centre privat ha d'aprovar l'aplicació de la mesura organitzativa i pedagògica corresponent a la disposició curricular per àmbits del primer curs de l'Educació Secundària Obligatòria.

De conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions (DOGV 8572, 17.06.2019), i el Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell (DOGV 8576, 21.06.2019), modificat pel Decret 2/2022, de 10 de febrer, del president de la Generalitat, de modificació del Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell (DOGV 9277, 14.02.2022), resolc:

**Apartat únic**

Aprovar les instruccions incloses en l'annex únic, a les quals haurà d'ajustar-se l'organització i el funcionament dels centres educatius que imparteixen Educació Secundària Obligatòria durant el curs acadèmic 2022-2023.

València, 29 d’agost de 2022. - El secretari autonòmic d'Educació i Formació Professional: Miguel Soler Gracia.

**Annex únic**

Els centres educatius que imparteixen el primer curs de l'Educació Secundària Obligatòria i els seus òrgans col·legiats actuaran d'acord amb les següents instruccions:

**Primera . Reunió dels òrgans col·legiats**

1. La direcció del centre convocarà, amb una antelació mínima de vint-i-quatre hores, una reunió extraordinària del claustre del professorat en la qual els seus membres hauran de debatre i formular una proposta al consell escolar respecte a la disposició curricular per àmbits en tots els grups del primer curs de l'Educació Secundària Obligatòria durant el curs 2022-2023.
2. Així mateix, la direcció del centre convocarà, amb una antelació mínima de quaranta-huit hores, una reunió extraordinària del consell escolar en la qual, tenint en compte l'informe previ de la direcció del centre i del claustre, haurà d'aprovar si el centre adopta o no una organització curricular per àmbits per a tots els grups del primer curs de l'Educació Secundària Obligatòria durant el curs 2022-2023.
3. En els centres de titularitat privada, l'aprovació d'aquesta organització curricular correspondrà a la titularitat del centre, sense perjudici de les funcions que la normativa bàsica atribueix al consell escolar i claustre del professorat d'aquests centres.
4. El règim de funcionament dels òrgans col·legiats s'ajustarà al que s'estableix en els articles 29 i 34, respectivament, del Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional.

**Segona. Comunicació telemàtica a l'Administració educativa**

1. Els centres rebran a través del seu correu electrònic oficial un enllaç d'accés al formulari habilitatper acomunicar la decisió adoptada pel consell escolar dels centres públics i la titularitat dels centres concertats respecte a l'organització curricular per àmbits per a tots els grups del primer curs de l'Educació Secundària Obligatòria.
2. La direcció del centre podrà emplenar aquest formulari fins a les 12.00 hores del 6 de setembre de 2022.

**Tercera. Organització dels horaris dels grups de 1r d'ESO i del professorat que imparteix classe en aquests grups.**

1. Els centres que decidisquen mantindre l'organització curricular per àmbits en tots els cursos de 1r de l'ESO mantindran l'organització prevista dels diferents grups de 1r de l'ESO i els corresponents horaris del professorat.
2. Els centres que decidisquen no agrupar les matèries en els àmbits que tenien previstos ajustaran els horaris de l'alumnat i del professorat corresponent. En aquest cas, l'hora lectiva que tenia adjudicada cada professor/a d'àmbit per a tasques de coordinació així com les hores previstes per a codocència en els diferents àmbits s'assignaran per a fer tasques de codocència en els diferents grups de 1r de l'ESO en les matèries que cada centre considere més adequades.

**Quarta. Seguiment i assessorament**

Les inspectores i els inspectors d'Educació assessoraran els centres educatius del seu àmbit d'intervenció per a l'aplicació d’aquestes instruccions.